Document ID: 32005R0837

NÕUKOGU MÄÄRUS (EÜ) nr 837/2005,
23. mai 2005,
millega muudetakse määrust (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 12. oktoobri 1992. aasta määrust (EMÜ) nr 2913/92, millega kehtestatakse ühenduse tolliseadustik, (1) eriti selle artiklit 247,
võttes arvesse komisjoni ettepanekut,
ning arvestades järgmist:
(1)
Vastavalt Euroopa Parlamendi ja nõukogu 19. detsembri 1996. aasta otsusele nr 210/97/EÜ, millega võetakse vastu ühenduse tollitegevusega seotud tegevusprogramm (“Toll 2000”), (2) on ühenduse transiidisüsteem arvutipõhiseks muudetud. Süsteem on alates 1. juulist 2003 kõigis liikmesriikides kasutusele võetud ning see on osutunud töökindlaks ja rahuldavaks nii tolliasutuste kui majandustegevuses osalejate jaoks.
(2)
Sellises olukorras ei ole formaalsuste täitmise lubamine paberkandjal transiidideklaratsiooni alusel enam majanduslikult õigustatud, sest see nõuab tolliasutuselt deklaratsiooni andmete käsitsi sisestamist arvutisüsteemi. Seetõttu on üldiselt soovitatav esitada kõik deklaratsioonid andmetöötlusmeetodeid kasutades.
(3)
Paberkandjal transiidideklaratsioone tohiks lubada ainult erandjuhtudel, kui tolliasutuse arvutipõhine transiidisüsteem või printsipaali rakendus ei tööta ja sellega ei saa transiiditoiminguid teha.
(4)
Selleks et võimaldada reisijatel teha transiitvedusid, peaks tolliasutus lubama paberkandjal transiidideklaratsioonide esitamist, kui reisijal puudub otsene juurdepääs arvutipõhisele transiidisüsteemile.
(5)
Mõned liikmesriigid peavad välja töötama ja rakendama vajalikud vahendid ja ühendused, et võimaldada kõigil majandustegevuses osalejatel ühineda arvutipõhise transiidisüsteemiga; seetõttu tuleks ette näha üleminekuperiood, mille jooksul on lubatud esitada paberkandjal transiidideklaratsioone.
(6)
Välja arvatud juhtudel, kui tolli arvutipõhine transiidisüsteem või printsipaali rakendus ei tööta, peavad tolliasutused, kes võtavad vastu paberkandjal transiidideklaratsioone, tagama transiidiandmete vahetamise infotehnoloogia ja arvutivõrgu abil.
(7)
Tolliseadustiku komitee arvamuse puudumisel peab vajalikke meetmeid võtma nõukogu.
(8)
Seetõttu tuleks komisjoni määrust (EMÜ) nr 2454/93 (3) vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 2454/93 muudetakse järgmiselt.
1.
Artikkel 353 asendatakse järgmisega:
“Artikkel 353
1. Transiidideklaratsioonid peavad vastama lisas 37a sätestatud nõuetele ülesehituse ja esitatavate andmete kohta ning need tuleb esitada andmetöötlusmeetodeid kasutades lähtetolliasutusele.
2. Tolliasutused võtavad vastu lisas 31 toodud näidisele vastaval vormil esitatud paberkandjal tollideklaratsioone vastastikusel kokkuleppel kehtestatud menetluse kohaselt järgmistel juhtudel:
a)
kui tolliasutuse arvutipõhine transiidisüsteem ei tööta;
b)
kui printsipaali rakendus ei tööta.
3. Kui paberkandjal transpordideklaratsioon esitatakse lõike 2 punkti b alusel, peab tolliasutus selle heaks kiitma.
4. Kui kaupu transpordivad reisijad, kellel puudub otsene juurdepääs tolli arvutipõhisele süsteemile ning seega ka võimalus esitada transiidideklaratsioon andmetöötlustehnika abil lähtetolliasutuses, annab tolliasutus reisijale loa esitada transiidideklaratsioon paberkandjal lisas 31 toodud näidisele vastaval vormil.
Sellisel juhul tagab tolliasutus, et transiidiandmeid vahetatakse tolliasutuste vahel infotehnoloogia ja arvutivõrgu abil.”
2.
Artikkel 354 tunnistatakse kehtetuks.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. juulist 2006.
Tolliasutused võivad siiski jätkata paberkandjal transiidideklaratsioonide vastuvõtmist hiljemalt 31. detsembrini 2006.
Kui tolliasutus otsustab jätkata paberkandjal transiidideklaratsioonide vastuvõtmist pärast 1. juulit 2005, teatatakse sellest otsusest komisjonile kirjalikult enne 1. juulit 2005. Sellisel juhul tagavad asjaomaste liikmesriikide tolliasutused, et transiidiandmeid vahetatakse tolliasutuste vahel infotehnoloogia ja arvutivõrgu abil.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. mai 2005

Labels: 12
3